ROZHODNUTIE KOMISIE
z 2. augusta 2007,
ktorým sa v zásade uznáva úplnosť dokumentácie predloženej na podrobné preskúmanie vzhľadom na možné zaradenie chlórantraniliprolu, heptamaloxyglukánu, spirotetramatu a nukleopolyhedrovírusu Helicoverpa armigera do prílohy I k smernici Rady 91/414/EHS
[oznámené pod číslom K(2007) 3669]
(Text s významom pre EHP)
(2007/560/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na jej článok 6 ods. 3,
keďže:
(1)
V smernici 91/414/EHS sa ustanovuje vypracovanie zoznamu Spoločenstva uvádzajúceho povolené účinné látky na použitie v prípravkoch na ochranu rastlín.
(2)
Dokumentácia týkajúca sa účinnej látky chlórantraniliprolu bola predložená spoločnosťou DuPont International Operations Sarl írskym orgánom 2. februára 2007 so žiadosťou o získanie jej zaradenia do prílohy I k smernici 91/414/EHS. Dokumentácia týkajúca sa heptamaloxyglukánu bola predložená spoločnosťou ELICITYL francúzskym orgánom 9. mája 2006 so žiadosťou o získanie jej zaradenia do prílohy I k smernici 91/414/EHS. Dokumentácia týkajúca sa spirotetramatu bola predložená spoločnosťou Bayer CropScience AG rakúskym orgánom 9. októbra 2006 so žiadosťou o získanie jej zaradenia do prílohy I k smernici 91/414/EHS. Dokumentácia týkajúca sa nukleopolyhedrovírusu Helicoverpa armigera bola predložená spoločnosťou Andermatt Biocontrol GmbH estónskym orgánom 7. augusta 2006 so žiadosťou o získanie jej zaradenia do prílohy I k smernici 91/414/EHS.
(3)
Írske, francúzske, rakúske a estónske orgány Komisii oznámili, že na základe predbežného preskúmania sa zdá, že dokumentácia týkajúca sa príslušných účinných látok spĺňa požiadavky na údaje a informácie stanovené v prílohe II k smernici 91/414/EHS. Predložená dokumentácia taktiež spĺňa požiadavky na údaje a informácie stanovené v prílohe III k smernici 91/414/EHS, pokiaľ ide o jeden výrobok na ochranu rastlín obsahujúci príslušnú účinnú látku. V súlade s článkom 6 ods. 2 smernice 91/414/EHS bola dokumentácia následne zaslaná zo strany žiadateľa Komisii a ostatným členským štátom a bol o nej informovaný Stály výbor pre potravinový reťazec a zdravie zvierat.
(4)
Týmto rozhodnutím by sa na úrovni Komisie malo formálne potvrdiť, že dokumentácia sa v zásade považuje za spĺňajúcu požiadavky na údaje a informácie stanovené v prílohe II, pokiaľ ide aspoň o jeden výrobok na ochranu rastlín obsahujúci príslušnú účinnú látku, a požiadavky stanovené v prílohe III k smernici 91/414/EHS.
(5)
Týmto rozhodnutím by nemalo byť dotknuté právo Komisie požiadať žiadateľa o predloženie ďalších údajov alebo informácií s cieľom objasniť niektoré body v dokumentácii.
(6)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Bez toho, aby bol dotknutý článok 6 ods. 4 smernice 91/414/EHS, dokumentácia týkajúca sa účinných látok stanovených v prílohe k tomuto rozhodnutiu, predložená Komisii a členským štátom s cieľom získať zaradenie týchto látok do prílohy I k uvedenej smernici, v zásade spĺňa požiadavky na údaje a informácie stanovené v prílohe II k danej smernici.
Dokumentácia spĺňa aj požiadavky na údaje a informácie stanovené v prílohe III k uvedenej smernici, pokiaľ ide o jeden prípravok na ochranu rastlín obsahujúci účinnú látku, s prihliadnutím na navrhované použitie.
Článok 2
Spravodajské členské štáty podrobne preskúmajú dokumentáciu uvedenú v článku 1 a závery z ich preskúmania oznámia Komisii spolu s odporúčaním o zaradení alebo nezaradení účinných látok uvedených v článku 1 do prílohy I k smernici 91/414/EHS a všetkými podmienkami takéhoto zaradenia čo najskôr a najneskôr do jedného roka od dátumu uverejnenia tohto rozhodnutia v Úradnom vestníku Európskej únie.
Článok 3
Toto rozhodnutie je určené členským štátom.
V Bruseli 2. augusta 2007